贈陳師道
作者：黄庭堅
朝代：宋

paragraphs: 陳侯學詩如學道，又似秋蟲噫寒草。
日晏腸鳴不俛眉，得意古人便忘老。
君不見向來河伯負兩河，觀海乃知身一蠡。
旅牀爭席方歸去，秋水黏天不自多。
春風吹園動花鳥，霜月入戶寒皎皎。
十度欲言九度休，萬人叢中一人曉。
貧無置錐人所憐，窮到無錐不屬天。
呻吟成聲可管絃，能與不能安足言。